Sairaalapäivystykset kärvistelevät ruuhkissa, uusi palvelupuhelin herättää kysymyksiä – "Päivystyksiin tulevia voidaan nytkin käännyttää"

HOITO Maksuttomaan Päivystysapu-numeroon tulee soittaa ennen lähtöä Haartmanin tai Malmin päivystyksiin. Palvelun toivotaan vähentävän painetta päivystyksissä.

Ennestäänkin ruuhkaisiin päivystyksiin hakeudutaan, vaikka syy ei aina olisi päivystyksellinen. Haartmanin sairaalassa käännytettiin tai ohjattiin toisaalle viime viikolla vajaat kymmenesosa potilaista. Jussi Vehkasalo

Sanna Jompero

Pääseekö päivystyksiin Helsingissä enää lainkaan soittamatta ensin uuteen terveydenhuollon numeroon? Käännytetäänkö apua tarvitseva päivystyksen ovelta?

Muun muassa näitä asioita ihmiset ovat hämmentyneinä kyselleet, kun Helsingin ja Uudenmaan sairaanhoitopiiri (Hus) kertoi viime viikolla, että jatkossa tulee soittaa uuteen Päivystysapu-numeroon ennen hakeutumista päivystykseen. Helsingin Uutiset kertoi asiasta tuoreeltaan verkossa 7. marraskuuta

Uudenmaan Päivystysapu 116 117 -hankkeen tiedottaja Taru Tukiainen kertoo, että päivystykseen voi edelleen tulla suoraan kuten ennenkin.

– Ei käännytetä, mutta toivotaan, että soitetaan. Potilaita voidaan nytkin käännyttää päivystyksestä, jos ongelma ei ole päivystyksellinen, Tukiainen kuitenkin huomauttaa ja muistuttaa, ettei kyseessä ole hätätilanteiden numero.

Hätätilanteissa apua tarvitseva soittaa edelleen yleisen hätänumeroon 112. Maksuttomaan Päivystysavun numeroon soitetaan, kun oma terveysasema on kiinni.

Viime kesänä Helsingissä käyttöönotetun palvelun tarkoituksena on muun muassa hillitä Malmin ja Haartmanin päivystyksen ruuhkia.

– Potilaskäynnit ovat kasvaneet pitkin matkaa. Kyseessä ovat aina vilkkaat päivystykset, sanoo johtava ylihoitaja Veronica Renwall

Viime vuoden aikana sekä Malmilla että Haartmanissa oli kummassakin noin 90 000 potilaskäyntiä vuodessa. Kymmenisen vuotta sitten vastaava määrä oli noin 68 000.

Alkuvuosi päivystyksissä oli erityisen ruuhkainen vaikean influenssakauden vuoksi.

Päivystyspotilasmäärien kasvun syiksi Renwall listaa muun muassa vanhusväestön ja Helsingin asukasmäärän lisääntymisen.

Lisäksi hän myöntää, että joku saattaa hakeutua päivystykseen koska omalle terveysasemalle meno koetaan syystä tai toisesta vaikeaksi.

– Kyllä sitä toki on. Jonkun voi olla hankalaa lähteä esimerkiksi töistä. Meidän pitää sitten seuloa, onko syy päivystyksellistä hoitoa vaativaa vai ei.

Viime viikolla Haartmanin päivystyksessä oli 927 käyntiä. Potilaista noin kymmenesosa eli 88 käännytettiin, annettiin itsehoito-ohjeita tai ohjattiin hoitoon muualle.

Malmilla 905 viikkopotilaasta 96 ohjattiin toisaalle.

Päivystykseen hakeudutaan muun muassa hengenahdistuksen, sydänvaivojen, murtumien, flunssan, allergioiden tai mahakivun vuoksi. Molemmissa sairaaloissa toimii myös psykiatrinen päivystys.

Päivystysavussa on Helsingin ja Uudenmaan alueella vastaamassa terveydenhoitajia ja sairaanhoitajia, joita konsultoi tarvittaessa aina tavoitettavissa oleva lääkäri.

Puhelimeen vastaavien valinnassa on kiinnitetty erityisesti huomiota työntekijän kokemukseen ja siihen, että työntekijä osaa tunnistaa kiireellisesti apua tarvitsevat potilaat kiireettömistä.

Helsingissä potilaita ryhdytään jatkossa ohjailemaan myös muihin kaupunkeihin, kuten vaikkapa Peijakseen Vantaalle.

– Ensi vuoden alussa alamme tehdä voimakkaammin ohjausta, jos lähin päivystys on ruuhkautunut. Emme kuitenkaan pakota ketään toiseen päivystykseen. Uskon, että moni voi valita sen vaihtoehdon, mikäli toisessa paikassa on vähemmän potilaita odottamassa, Tukiainen sanoo.

Päivystysapu-numeroon soitetaan ennen hakeutumista Haartmanin, Malmin, Peijaksen, Hyvinkään ja Porvoon sairaaloiden päivystyksiin.

Päivystysapu on otettu Husin alueella käyttöön vaiheittain. Koko Uudeltamaalta odotetaan tulevaisuudessa Päivystysavun numeroon vuosittain noin 500 000 puhelua.

Uusi numero tuli käyttöön kesällä Uusi Päivystysapu-numero 116 117 otettiin Helsingissä käyttöön kesällä. Maksuttomaan numeroon soitetaan ennen Haartmanin ja Malmin päivystyksiin hakeutumista. Numerossa ohjataan oikeaan hoitopaikkaan tai annetaan itsehoito-ohjeita. Palvelun käyttöönottoa Uudellamaalla koordinoi HUS. Koko Uudeltamaalta odotetaan tulevaisuudessa Päivystysavun numeroon vuosittain noin 500 000 puhelua. Haartmanin ja Malmin sairaaloiden päivystykset siirtyvät Helsingin kaupungilta Husin vastuulle tammikuussa. Henkilöstö siirtyy palvelukseen vanhoina työntekijöinä. Siirto koskee 539 työntekijää.